**Dan Hrvatske akademije znanosti i umjetnosti 29. travnja 2015 .- govor predsjednika HAZU akademika Zvonka Kusića**

Na današnji dan prije 154 godine u Hrvatskom je saboru jednoglasno, nakon govora Josipa Jurja Strossmayera, izglasano osnivanje Hrvatske akademije znanosti i umjetnosti i ovo je naš 154. rođendan. Kad čovjek gleda cijelo ovo razdoblje, naše osnivače, njihovu intenciju, ona je uglavnom bila čuvanje identiteta i stvaranje identiteta. Dakle, HAZU je sama stvarala suvremenu povijest Hrvatske i gradila kulturni i nacionalni identitet kroz cijelu svoju povijest. Kroz sva razoblja u kojima su se promijenile mnoge države Akademija je uvijek bila jedna od temeljnih institucija hrvatskog naroda i svih hrvatskih građana. Dakle, uloga Akademije je promicanje najviših vrijednosti nacije, što nadilazi svaku ideologiju. Akademija je kroz povijest bila supstitut državnosti kroz mnoga područja i uz Katoličku crkvu najveći čuvar hrvatskog nacionalnog identiteta. Zanimljivo je da kod osnivanja Akademije Hrvatska nije imala svoje značajne institucije kao što su akademija, sveučilište, muzej, i Strossmayer u svojoj viziji osnivanja akademije postavlja tezu da samo znanost, znanje, obrazovanje i kultura mogu osigurati onu poziciju nas kao naroda među germanskim i romanskim narodima koja nam pripada. On je shvatio da to nedostaje i ti temnelji koje je postavio prije 154 godine na neki način su nas kao naciju pozicionirali u Europi. Zagreb je tada bio političko središte, a osnivanjem ovih institucija postaje i kulturno središte.

Na Dan Akademije se obično osvrćemo na naše osnivače i govorimo o radu koji je prethodio, a to je prošla godina koja je bila jedna od najaktivijih u povijesti Akadmije. Ovdje je ljetopis s 1147 stranica u kojima je opisano djelovanje Akadmeije lani. Usprkos smanjenim financijskim sredstvima Akademija je imala ukupno 350 događanja, 108 simpozija, okruglih stolova, nekih i međunarodnih, 63 predavanja. Zatim, Akademija je lani izdala 174 edicije, a 58 knjiga su akademici tiskali izvan Akademije, to se često u javnosti ne percipira kao rad Akademije. Dakle, ukupno bi se moglo reći da je Akademija svaki dan imala jedno događanje i pet edicija je tiskala u jednom tjednu. Na tim simpozijima su sudjelovali najkompetentniji znanstvenici i stručnjaci iz cijelog društva, ne samo iz Akademije, i skupovi su uvijek završavali zaključcima i smjernicama, jer načelo je Akademije da se nikad ništa ne može kritizirati, a da se ne predloži realno rješenje. Obrađena su područja od prava, gospodarstva, poljoprivrede, jezika, povijesti, antolopologije, energetike, okoliša, dakle sva područja su praktički obuhvaćena. Treba istaknuti i ovaj umjetnički dio. Akademija je akademija znanosti i umjetnosti, i bili su konceti, izložbe slikarstva, kiparstva i arhitekture koja su isto pripomogla percepciji Akademije u društvu. Mnogi akademici su dobili odlikovanja, nagrade za životno djelo i međunarodne nagrade. Akademija je stvarala identitet nacije kroz povijest, ali i danas bez djelovanja pojedinih članova Akademije nezamisliv je kulturni identitet i predstavljanje države i nacije. Akademija je lani također imala i manifestaciju Dani otvorenih vrata i to u 32 zavoda, 16 u Zagrebu, 16 izvan Zagreba, što se nedovoljno percipira, u gradovima od Cavtata, Dubrovnika, Splita, Zadra, Rijeke, Pule, Varaždina, Bjelovara, Križevaca, Varaždina, Požege, Osijeka, Vinkovaca i Vukovara. Isto tako u Noći knjige i Noći muzeja u Strossmayerovoj galeriji, Kabinetu grafike, Gliptoteci i u Hrvatskom muzeju arhitekture bilo je preko 10.000 posjetitelja.

Akademijina Zaklada, jedna od najznačajnijih institucija koja je lani obilježila 20 godina postojanja, lani je financirala 149 projekata, a u proteklih 20 godina 1085 projekata i preko 500 knjiga.

Lani su bili i izbori u Akademiji, a izbori su jedan od najvažnijih događaja jer Akademija su zapravo akademici. Izabrano je 11 novih redovitih članova, sedam dopisnih, 16 suradnika. Treba reći da Akademija nije samo skup struka, nego skup ličnosti i akademici su osobe koji su stvorili djelo trajne vrijednosti, nacionalnog ili međunarodnog značenja. Akademici se legitimiraju svojim radom, kao što se i Akademija u cjelini legitimira svojim radom. Lani je izdan i *Glasnik HAZU* pa tako nakon više od 20 godina imamo ediciju koja prikazuje trenutni rad Akademije.

Ove godine se nastavilo s ovako intenzivnim radom, možda čak i ubrzanim tempom, tako da smo imali u ovih samo četiri mjeseca 139 događanja, i ako ovakvim tempom nastavimo imat ćemo ih više nego prije. U prvom bih redu istakao, osim pokrivanja svih područja koja sam ranije naveo, to da je fokus stavljen na međunarodnu suradnju i na mlade. Dakle, Akademija je pojačala svoju vezu s mladima, tako da smo imali predavanje u osnovnoj školi Tituša Brezovačkog i drago mi je da su tu njeni predstavnici, direktor i đaci, a isto tako i u Učiteljskoj školi u Čakovu.

Međunarodna aktivnost Akademije bila je vrlo značajna, imali smo značajne susrete i simpozije s predstavnicima EU, o položaju EU, o izazovima u kojima se nalazi, o odnosu Hrvatske i EU, o stavu da Uniju još uvijek ne osjećamo kao svoju zajednicu. Tu treba napomenuti da je međunarodna aktivnost Akademije vrlo značajna. Članovi Akademije sudjelovali su u kreiranju Obzora 2020., najvećeg programa EU, koji se smatra zaokretom i koji bi trebao dovesti do izlaska iz ove krize, a jedan naš zavod je dobio i najveći projekt iz EU.

Tradicijski se na Dan Akademije dodjeljuju nagrade Akademije i to je utemeljeno 1993. Odluku donosi Predsjedništvo Akademije na osnovi prijedloga razreda, razredi tajno glasaju, a postupak provodi Odbor za nagrade i na čelu mu je akademkinja Alica Wertheimer Baletić. Redovni i dopisni članovi ne mogu biti dobitnici nagrade. U ove 22 godine ukupno je 213 osoba dobilo nagradu Akademije i ona je postajala sve prestižnija i prestižnija, kriteriji Akademije su bili na visokoj razini jer su dobitnici kasnije postajali prepoznatljivi u znanosti i umjestnosti, postajali dekani, akademici, rektori, doživjeli su međunarodnu afirmaciju, tako da svaka nagrada vrijedi onoliko koliko vrijedi onaj koji je daje, ali i oni koji je primaju. Meni je osobito drago da danas mogu čestitati nagrađenina jer time Akademija prepoznaje vrhunske rezultate i domete znanosti i umjetnosti. Često govorimo o poremećenom sustavu vrijednosti. Ja bih volio kad bi danas navečer u dnevnicima ili sutra na naslovnicama bili dobitnici jer to su ljudi koji nas mogu izvesti iz krize jer to je vrhunski domet i vrhunski rad, međutim, mi smo u kulturi estrade. Ja sam 1997. dobio tu nagradu i znam da smo svi bili u centralnom dnevniku i čak je svaki rekao jednu rečenicu o svom radu. Na taj način se mijenjao taj stav prema znanosti i umjetnosti. Akademija je na neki način čuvar trajnih vrijednosti i to je jedan naš doprinos stvaranju jednog novog društva. Čestitam nagrađenima i želim da budu uzor i poticaj drugima, cijelom društvu.

Dan Akademije je obično i dan propitkivanja kako Akademija radi, na koji način djeluje, ispunjavamo li svoju dužnost koju nam je namijenila nacija koja nas je na neki način postavila ovdje. Često kažu da više radimo, da smo otvoreni, pitanje je koliko utječeno na procese u društvu i na taj poremećeni sustav vrijednosti i koliko usmjeravamo društvo i tu se može slobodno reći da se u zadnjih godinu dana osjeća promjena. U zadnje vrijeme traže naše mišljenje, naše stavove, našu suradnju, traže našu podršku. Taj obrat se nije dogodio iznenada, ali se osjeća. Teško je reći koji mu je uzrok. Možemo postaviti tri stvari – jedna je da mi bolje i više radimo, druga je da smo više prepoznati jer to je u ovom današnjem životu medija najvažnije, i treća stvar koja mi se čini važna je to da je u društvu na djelu jedna destrukcija svih institucija, manjak povjerenja u sve institucije, relativizacija autoriteta. Nemamo čvrstih standarda, nemamo čvrstih orijentira u društvu, društvo je na neki način dezorijentirano i ova destrukcija autoriteta i institucija na neki način kao da je zaobišla Akademiju. Akademija tome odolijeva, iako ima pokušaja da se nas uvuče u bolesne svađe i da se Akademija tome pridruži. Poznata je stvar da u krizama raste nepromišljenostr, tako da imamo situaciju da se mobiliziraju najlošiji u društvu, oni kao da postaju arbitri. Akademija se na neki način stacionira kao stabilna institucija, rekao bih glas razuma, sa svojim autoritetom, kontinuitetom, sa svojim nepristranošću, nezavisnošću ona je u stanju okupiti najkompetentnije skupine i pojedince u društvu i društvu osigurati stavove utemeljene na znanstvenim, stručnim i etičkim principima. Dakle, multikompetentnost i sinergijske sposobnosi Akademije dolaze do izražaja. Mi sad živimo u društvu gdje svi o svemu nekritički sude i govore, što pogoršava situaciju, slabi konstruktivnu kritičnost i snižava postojeće kriterije. Stalno se priča o konsenzusu, no ako igdje postoji konsenzus to je u ovoj instituciji. Akadenija osim svoga poslanja čuvanja identiteta na neki način promovira jedinstvo nacije. U ovoj instituciji postoji samo jedna Hrvatska i Akademija sa svojim stavovima na neki način postaje referentno mjesto u društvu. Mi to osjećamo i nastojimo odoljeti svim pristiscima koji postoje iz društva. Akademija se nikad ne bavi dnevnom politikom i to nigdje u svijetu nije slučaj. Danas mi kao privilegirana generacija koja je doživjela tisućgodišnji san stvaranja hrvatske države koju su stvorili hrvatski branitelji u Domovinskom ratu i cijeli hrvatski narod u jednom jedinstvu, na neki način relativiziramo tu državu i možda je ta borba za hrvatsku nezavisnost prije 20 godina isto tako važna i sada kad vodimo borbu za uspješno gospodarstvo i za uređenje društva. I ako ne budemo izborili i tu borbu, onda će nezavisnost koju smo stekli biti relativizirana jer nećemo znati sa sobom upravljati.

Akademija ima jednu povijesnu ulogu i mi koji smo danas tu slično kao i naši prethodnici i osnivači ne bismo smjeli biti manje hrabri od njih i manje vizionari od njih, tako da moramo danas dijeliti sudbinu Hrvatske i biti aktivan čimbenik u stvaranju novog modernog hrvatskog društva. S tom porukom ja još jednom čestitam nagrađenima, zahvaljujem se svim članovima Akademije, svim zaposlenicima i suradnicima, Upravi. Važan dokaz jedinstva je naša Uprava, to su moji potpredsjednici akademik Barbić, akademik Neidhardt, glavni tajni akademik Pavao Rudan, tajnica Marina Štancl. Zahvaljujem i Predsjedništvu Akademije, svim tajnicima te svim suradnicima i svima koji su pomagali rad Akademije u ove 154 godine. Hvala vam lijepa.